**WILPF NORGE/IKFF:**

**BERETNINGER FRA AVDELINGER OG ARBEIDSGRUPPER 2017**

IKFF har 3 lokale avdelinger: Bergen, Hedmark/Oppland og Sandnes, 3 lokale arbeidsgrupper: Florø, Oslo og Stavanger og 1 kontaktperson i Tromsø.

**1. Årsberetning 2017 fra avdeling Bergen**

**Internasjonal kvinneliga for fred og frihet ,  IKFF - Bergen fokuserer på en**

**omprioritering av ressurser fra militarisme til fred, utvikling og miljø**

Fra 4 til 8 medlemmer har deltatt på medlemsmøter hver måned på Urban Rabbes arkitektkontor hvor vi disponerer kontor- og lagerplass. I tillegg har vi noen måneder hatt lørdagsmøter på kafe.

**Visning av dokumentarfilm på Bergen offentlige bibliotek**:

IKFF har vist seks filmer året 2017, alene eller sammen med andre organisasjoner. Vi har en kort innledning til filmen og samtale etter visningen. Det kommer vanligvis fra 10 -20 mennesker på filmvisningene. På Tomorrow Demain kom det rundt 50.

Dvd’ene av rundt 40 filmer finnes under søkeordet ”Fredsfilm” og kan bestilles gjennom bibliotekenes samarbeid.

Tomorrow/Demain 16.2.

Besteforeldreaksjonen for klima, Framtiden i våre hender og MDG var medarrangør

Mannen som reddet verden 20.4

Where to invade next 9.11

Paradise now 21.9

Power to change - the energy rebellion 19.10

**Andre aktiviteter**

- 24. januar. 2 nye unge medlemmer reiste til Oslo for å delta på fredsdepartement workshop på Fredshuset, for å bli kjent med organisasjonen og fredsnettverk for øvrig.

- 12.februar. IKFF holdt innlegg på Young womens voices for peace and justice, et arrangement på Akademisk kvarter i Bergen i forbindelse med at Hajer Sharief skulle tildeles Studentenes fredspris i Trondheim.

- 8.mars Deltakelse i 8 marstog med banner, håndplakater og løpesedler. Stand på 8.mars fest etter toget. Susanne hadde innlegg i BT. No peace, no pussy.

- 20. april GDAMS, Global day against military spending. Vi delte ut nye løpesedler: Gi fred et budsjett/ Flytt pengene.

- 1.mai. Deltakelse i 1.maitoget med banner og håndplakater. Stunt med snakkebobler: «Som fredsminister vil jeg ……»

- 28. -30. juli: Deltakelse og medarrangør på årets sommersymposium: Nytt fra østfronten «Untold stories». IKFF arrangerte workshopen Mobilisering med kunstnerne Gitte Sætre og Frans Jacob.

- 21.september: Verdens internasjonale dag for fred. Utdeling av løpeseddelen: Its time to move the money from war to peace.

- 11.8 Invitasjon fra Rødt om å delta med fredspolitisk innlegg på Fest for folk flest på det Akademiske kvarter før valget. Åse holdt innlegg om fredsorganisasjonenes 7 krav til en ny norsk regjering

- 28. oktober: Pop up fredsdepartement under folkefest på Torvallmenningen i forbindelse med FNS Internasjonale uke. Snakkebobler: «som fredsminister vil jeg. ………»

- 18.november. Samling for fredsaksjon. Noen av fredsorganisasjonene, politiske partier/ungdomspartier hadde felles møte på Biblioteket for å diskutere felles aksjoner. Markeringen 7.desember ble den første felles aksjonen.

- 7.desember. Markering foran det store juletreet på Torvallmenningen i forbindelse med årets fantastiske fredsprisutdeling. Vi var rund 25 personer som møtte fram i storm og regn med store bokstaver som utgjorde ”NO NUKES”, dvs. ”NEI til atomvåpen”.

**Media:** I tillegg til dette har Susanne hatt ulike innlegg i diverse lokale og nasjonale aviser.

Vi har laget løpesedler i løpet av året, som også er trykket opp og brukt i Oslo.

**Brev til styresmaktene:** Arbeidet for et **Fredsdepartement** har vært én av våre satsingsområder siden 2014. Vi har henvendt oss til statsminister Solberg og bedt om et møte (brev dat.20.06.17) og har blitt henvist til å ta kontakt med UD (24.10.17). Vi har etterlyst svar på denne så langt ubesvarte henvendelse 6. februar 2018.

I forbindelse med stortingsvalget i september 2017 har vi sendt henvendelse til alle partier med informasjon og spørsmål om de synes tanken er interessant.

**2. Årsberetning 2017 fra avdeling Hedmark og Oppland**

**Antall medlemmer pr 31.12.2017**

53 medlemmer; 5 nye medlemmer, 2 medlemmer er utmeldt, 1 medlem død

**Organisering og ledelse**

IKFF avd. Hedmark og Oppland styrets oppgaver organiseres som følger:

Leder: Eli Hammer Eide
Kasserer: Kari Nes
Sekretær: Inger Karin Røe Ødegård

Styremedlemmer: Gullborg Rogstad, Kari Kobberød Brustad Varamedlem: Jorunn Skjeggestad

**Totale inntekter/utgifter**

Inntekter: 25.660 (inkl. medlemskontingent som kom inn på konto først etter årsskiftet):
Utgifter: 26.735

**Viktigste saker og aktiviteter**

- Avdelingen har hatt fokus på flere aktiviteter om *kvinner som er utsatt for*
*stor urett, vold og menneskehandel, samt utvisning av unge asylsøkere.*

*- S*amarbeid med Høgskolen, Hamar, KFUK kvinnegruppe/K-forum, Likestillingssenteret, Hamar bibliotek, Hamar Soroptimist klubb,

- I samarbeid med Bestemødre for fred har vi hatt stand og kafétreff og delt ut løpesedler. I forkant av stortingsvalget har vi sendt brev til stortingsrepresentantene, hedmarksbenken og holdt medlemsmøte om *Fredskultur i et valgår*.

- Avisoppslag; *Forsoning, demokratisering av norsk sikkerhetspolitikk* / *Norge undertegner avtalen om internasjonalt forbud mot atomvåpen* / *La faklene skinne* - (om ICAN, fredsprisen og fakkeltoget)

- Deltatt på arrangementet *Ship on Mjøsa,* en markering av motstand mot

situasjonen og blokaden av Gazastripen.

- Deltatt på møter i Jordvernalliansen om *jordvern, matsikkerhet* mm.

- Studiegruppe med tema IKFF Manifest 2015. Drøfting og refleksjon fortsetter i 2018

Markeringer av FNs merkedager; *Internasjonale kvinnedagen* 8.mars og *internasjonale fredsdag*, 21.september og *FN-dagen* 24.oktober (samarbeid med Internasjonale Hamar)

- Forberedelser til å arrangere landsmøte på Hamar 17. og 18.mars 2018

**Spesielle utfordringer**

Ønsker flere aktive, unge medlemmer.
Vanskelig å få inn artikler i noen lokalaviser i distriktet

**Resultater og vurdering av eget arbeid**

- Vi har økt medlemstallet, nyttig og godt samarbeid med flere organisasjoner og foreninger (Jordvernalliansen i Hedmark, Hamar Soroptimistklubb, KFUK kvinnegruppe/K-forum, Palestinakomiteen Hedmark, Fellesforbundet Hedmark, Ship to Gaza Hamar og Vennskapsbyforeningen Hamar- Kahn Younis) samt Høgskolen Innlandet, biblioteket i Hamar, Internasjonale Hamar, Hamar kino.

- Som Wilpf Norge, har styret i avd. Hedmark/Oppland fokus på norsk flyktningepolitikk, og særskilt om tvangsutsending av afghanske mindreårige asylsøkere (oktoberbarna);

- Har ikke lykkes med å få til samarbeid om arrangement med Hedmark forsvarsforening. Vi arbeider videre med denne kontakten i 2018.

- Fruktbart studiearbeid - *Manifest 2015 -* viktig for nye medlemmer, og revitaliserende for oss ‘gamle’

**Ideer og planer for 2017**

- Styremøter, årsmøte og åpent møte med filmvisning;

- lørdagskafeer, informasjon om Wilpf /IKFF- til lokale foreninger;

- samarbeid med Bestemødre for Fred ;

- være vertskap for Landsmøte 2018, Hamar;

- markere Global Day of Action on Military Spending;

- etter invitasjon fra tidligere leder i Hedmark forsvarsforening besøke Krigshistorisk formidlingssenter, Hedmark;

- stand/fronte ICAN;

- markere FN dagene, 21.9 og 24.10.

**3. Årsberetning 2017 for avdeling Sandnes**

 **Antall medlemmer i WILPF Norge/ IKFF avd. Sandnes**

31 medlemmer var registrert i avd. Sandnes og hadde betalt kontingenten for 2016 til landsstyrets nye konto i **Cultura Bank: 1254 6253048**.

**Medlemsutviklingen i årsmøteperioden** fra 13.02.2017 **-** 12.02.2018: **35** medlemmer er registret pr. i dag. **26** medlemmer har betalt kontingenten for 2017. **11** har betalt for 2018.

**Viktigste aktiviteter.**

- Målbære medlemmenes engasjement og frie ytringer under posten «dette er jeg opptatt av».

- Være i samspill på WILPF Norge/ IKFF fanesaker inkl. Fred og frihet på styre- og medlemsmøtene. Begge møter holdes 1 x pr måned, 5 i vårsemesteret og 4 i høstsemesteret.

- Medlemmene står for bevertning og julebord. Medlemsmøtene har ei fredskulturell ramme, lyrikk og sang ved Berit Oldeide og Ellen Irene Sværi. Smakfullt sommermøte hjemme hos Else Jonnie Bråstein.

- **Nyhet: 8. mars arrangement på Sandnes Brygge** – fullt hus. Heidi Bjerga i IKFF og SV var initivtaker og koordinator. IKFF avd. Sandnes v/ leder Gro Eriksen holdt den internasjonale appellen. 8. mars vil bli videreført over samme lest i 2018, men i større lokaler. *Sandnesposten hadde forhåndsomtale 2.03. 2 s. ill. reportasje “Stinn brake …“14.03.* *Leserbrev i Sandnesposten 7.03. fra IKFF avd Bergen v/ Susanne Urban og Tone Ravnaas: “Krig eller klode. På tide å velge.”*

- **Landsmøtet i Oslo** 1. og 2. april. 2 fra IKFF avd. Sandnes deltok, Ingegerd Austbø og Tone Ravnaas. Ingegerd fremma og fikk vedtatt sitt reviderte resolusjonsforslag: «Trump og dei nye flya våre» [*http://ikff.no*](http://ikff.no). Resolusjonsforslaget var først blitt vedtatt på IKFF Sandnes årsmøte 2017.

**- Bestemødre for Fred, BfF, løpesedler**: I alt 8 utdelinger den siste lørdag/ mnd. i sentrum av Sandnes og Gjesdal kommuner. 5 i vårhalvåret og 3 utdelinger i høsthalvåret 2017. Tale Simonsen er kontaktperson. Biblioteket i Sandnes har fått «Fredshylle» med BfF løpesedler. De må ofte etterfylles.

**- Arendalsuka.** Fra 16.08. var Gro Eriksen og Ingegerd Austbø på WILPF Norge/ IKFF stand sammen med landsleder Liss Scanke.

**- De politiske partiene i Rogaland fikk tilsendt 5 skriftlige spørsmål fra IKFF avd. Sandnes ved Gro og Ingegerd.** De oppsummerte innkomne svar fra 6 politiske partier. Det kom på trykk i lokalavisa Sandnesposten i slutten av august. Resultatet ble også presentert for medlemmene på møtet 11.09.

**- Lesesirkel fra høsten 2017 – en time før hvert medlemsmøtet.**

«Sikkerhetspolitiske veivalg. Skjebnefellesskap med USA og NATO?» Aslak Storaker (Red.) PROGRESSIVT FORLAG. Boka er interessant, lærerik, spennende og litt krevende. Medlemmene har påtatt seg å presentere ett kapittel pr kveld. Det gis rom for dialog og utdyping av kapitlene.

**- Viktigste resultater er Nobels fredspris til ICAN.** Gros artikkel: «Gratulerer med Nobels fredspris, ICAN!» kom i Sandnesposten 17.10.2017. Julemøtet bar preg av oppløftende ICAN stemning.

**- Viktigste utfordringer.**

- Opplysningsvirksomhet, jmf. Resolusjonsforslag fra IKFF avd. Sandnes til Landsmøtet 2018 ut i fra Ingegerds artikkel i Sandnesposten 23.01.2018: «Hysj, hysj om endringar i forsvarspolitikken.»

- Synliggjøre WILPF Norge/ IKFFs kjernesaker i møte med befolkningen.

- Medlemsverving og -oppfølging.

**4. Årsberetning 2017 fra arbeidsgruppe Florø**

Distribueres på landsmøtet

**5. Årsberetning 2017 fra arbeidsgruppe Oslo**

**Bakgrunn**

Avdelingen i Oslo ble nedlagt i 2006 og ansvar overført landsstyret.

Landsstyret 2016 og 2017 har hatt flere diskusjoner om IKFF-arbeid i Oslo. Landsstyremøtet 21.-22.10. 2017 konkluderte med at man ville prøve å etablere en arbeidsgruppe i Oslo - som et ledd i arbeidet med å øke IKFFs synlighet, påvirkning og rekruttering, men at det ikke var aktuelt å opprette en egen selvstendig lokalavdeling i Oslo siden Oslo er Norges viktigste politiske arena som betyr at det ofte er vanskelig å skille mellom lokale og nasjonale saker i Oslo. Den viktigste arbeidsoppgaven er  lokale arrangementer i Oslo -  som ikke involverer nasjonale politikere eller aktører på nasjonalt plan.

**Rapport fra IKFF/Oslo gruppa for 2017**

På Landsmøte 21 oktober 2017 ble det besluttet å opprette en egen Oslogruppe med fire IKFF respresentanter fra Oslo og omegn som en styringsgruppe/AU.

De fire som takket Ja til oppdraget ble: Elisabeth Kristiansen, Siri Lill Thowsen , Trine Eklund og Eva Fidjestøl som hovedansvarlig.

IKFF/Oslo ble etablert med middag hos Liss Schanke 9 nov.

Liss overrakte Elisabeth et smykke av en liten fugl for på vegne av lansstyre takke for den innsatsen hun har gjort.

Da ble det også besluttet at IKFF/Oslo skulle arrangere et seminar under Klimafestivalen 2018 sammen med Klima&Miljø organisasjoner om «Militære og Miljø».

Vi ble også enige om en kort handlingsplan for 2018 dvs. at Oslo gruppa tar ansvar for arrangementer på merkedager som 8 mars, 1 mai, 6 august, 10 desember ol. som arrangeres i Oslo.

Oslogruppa tar også ansvar for Arendalsuka sammen med IKFF sentralt. De fleste i Oslogruppa var også tilstedet under Arendalsuka 2017.

Oslogruppa er godt i gang og har sitt invielsesmøte 22 febr. 2018 på Fredshuset.

Elisabeth Kristiansen har representert seg selv i (8.mars komiteen og jobbet for at det skal være et internasjonalt fokus og en fredsparole med i 8. mars toget.

**6. Årsberetning 2017 fra arbeidsgruppe Stavanger**

Avdelingen har pr 31.12.17 9 personer som hadde betalt kontigent

**Arbeidsutvalget for Aksjonsgruppen:**

Gruppen har vært sammensatt slik:

Kontaktperson Hanne Kjersti Knutsen

Kasserer: Lise Berg Braaten

Styremedlemmer: Jorunn Berg

 Kari Foldøy

**Aktiviteter i løpet av året:**

* **Landsmøte:** 1 av medlemmene deltok på Landsmøte.
* **8 mars markering**: 3 medlemmer deltok i 8 mars komiteens forberedende møter før 8.mars. Flere medlemmer deltok i toget, både med fane, paroletekst som henviste til 1325

Avd. gav 1000,- til arrangementet

* **Rogaland Fredsfond:** Stiftelse styrt av Kvekerne og IKFF avd. Sandnes og Stavanger. Utdeling fra Fredsfondet skjer hvert annet år.

I 2017 ble det ikke delt ut midler. Dette skyldes krav til revisjon som «spiser opp» rentene som skulle gått til utdeling.

* **Loppemarkedet ble dette året avlyst.**
* **Særlig vellykkede tiltak:** Nettverksbygging: Gjennom forarbeid til 8 mars og 25 november arrangementene, er avdelingen/organisasjonen etter hvert blitt godt kjent som samarbeidspartnere i lokalmiljøet i Stavanger.
* Sommerfest ble holdt hjemme hos et av medlemmene.

Totalt sett oppnådde avdelingen sine begrensede mål for perioden. Avdelingen har for tiden en kontaktperson, og har dermed begrenset tilbud. Vi er imidlertid en liten gjeng på opptil 6-8 engasjerte fredsmedlemmer som er klar for å mobilisere med avisinnlegg, stands og fredsmarkeringer osv, på kort varsel.

Fredsengasjementet er sterkt, og vi har stor glede og tro på at våre nye medlemmer kan ta videre gløden i fredsarbeidet.

**7. Årsberetning 2017 fra kontaktperson Tromsø**

**Flotte forelesere til fredsengasjert publikum i Tromsø**

To av IKFFs sentrale og meget dyktige medlemmer har det siste året bidratt med sin kunnskap og sine erfaringer til det internasjonale miljøet i Universitetsbyen Tromsø.

I oktober 2017 deltok den tidligere UNESCO-direktøren og presidenten for International Peace Bureau, Ingeborg Breines, på et åpent møte på Biblioteket i Tromsø i regi av FN-Sambandet. «Norge som Fredsbygger og militærmakt – En uforenlig dobbeltrolle» var tema for ukas Internasjonale Seminar, som nå går i sitt 20. år.

Et 60-talls studenter, voksne og eldre var publikum og deltakere i diskusjonen og spørsmålsrunden som fulgte foredraget. Siden møtet var et samarbeide mellom IKFF og Fredsstudiet på Universitetet ble denne seansen ledet av Institutt-leder Christine Smith-Simonsen.

Tidligere på dagen hadde et 30-talls fredsstudenter fått høre Breines drøfte utfordringen «Make UN great again» - en tittel inspirert av en gitt storpolitisk leder, og der spørsmål som utfordringer, men også underfinansieringen av FN-organisasjonen, ble en tankevekkende seanse.

**Verdifullt samarbeid IKFF og Fredsstudiet**

På nyåret 2018 var det nytt semester for Internasjonalt Seminar. IKFF og Fredsstudiet hadde gått sammen om å få Margrethe Tingstad nordover. Hun har vært fredsaktivist siden 1980-tallet og er i dag visepresident i det internasjonale IKFF, dvs WILPF – Women’s International League for Peace and Freedom.

Temaet var «Militarisme, likestilling, fred og utvikling» og vi – et 40-talls publikummere, fikk høre på og delta i en drøfting av «Hvordan henger dette sammen?».

Dagen etter, fredag 3. februar var det et nytt kull fredsstudenter som fikk møte Tingstad og være med og lytte til en drøfting rundt overnevnte tema. Tingstad gikk for øvrig inn i en rekke av forelesere, som var med å markere at Fredsstudiet nå i år feirer sine 15 år, der det ble etablert i sin tid av universitetsrektor og Nobelkomiteens leder, Ole D Mjøs.

Initiativtaker til å få både Breines og Tingstad nordover er varamedlem til landsstyret i IKFF, Anne M Hjort-Larsen, som i 2017 ble valgt til å etterfølge Hermien Prestbakmo. Hermien Prestbakmo takket av sist vinter etter mange år som nordnorsk stemme inn mot IKFFs virke.